钦定古今图书集成/明伦汇编/氏族典/第150卷 > 孙传庭
## 钦定古今图书集成/明伦汇编/氏族典/第150卷 > 孙传庭

按《明外史孙传庭传》：“传庭，字伯雅，振武卫人。仪表颀
硕，沉毅多筹略。万历四十七年成进士，授永城知县，
以才调商丘，擢吏部验封主事，屡迁稽勋郎中，请告
归。崇祯时，流寇犯其境，佐有司捍御，城获全。八年，起
验封郎中，当事目为边才，超迁顺天府丞。明年，巡抚
陕西。时贼乱关中，高迎祥最强，传庭击于黑水峪，四”
日三捷，生致之阙下。复讨平汉中贼，而闯将李自成
又为洪承畴所逐，关中群盗悉平。捷闻，帝大喜，嘉奖
备至。陕西贼已平，湖广张献忠等亦多为总理熊文
灿所抚，惟河南贼如故。贼窥商、洛，传庭三战皆败之，
贼奔内乡、淅川而去。传庭屡建大功，其将校数奉旨
优叙，杨嗣昌抑之不为奏。京师戒严，召传庭入卫。俄
擢兵部右侍郎。抵真定，会总督卢象昇败殁，命兼右
佥都御史，代督诸镇援军，兵下山东。十二年正月，济
南破，传庭坐失援，镌秩视事。旋以故官总督保定、山
东、河南军务。传庭受命谢，疏言：“年来疆事决裂，由计
画差谬。事竣之后，当面请决大计。”嗣昌谓传庭将倾
之。传庭疏请陛见，遂严旨诘责。传庭大惧，称《耳疾》乞
休，帝不允。嗣昌及言官交章劾其托疾。帝遂发怒，斥
为民，下诏狱。及文灿抚事坏，嗣昌自出督师。明年以
陷藩封自尽。帝渐思传庭。十五年正月诏起兵部右
侍郎，命督京军救开封。传庭兼程驰赴。会陜西总督
汪乔年败殁于襄城，大将贺人龙溃入关中。帝即命
传庭往代，日夜治军，为平贼计。十六年命兼河南、四
川军务。进兵部尚书，改称督师，加督山西、湖广、贵州
及江南、北军务。自成据河南、湖北十馀郡，将由内、淅
窥商、洛。传庭以八月统大军击破之。自成几获，军声
大振。会天久雨，道泞，粮车不能前。军饥，阴通贼。贼大
至，官军败。传庭愤恨，引佩刀欲自裁。左右力持之，乃
走河北。从山西渡河，转入潼关。十月六日，自成攻关，
传庭登陴固守。贼分兵从南山绕出其背，夹攻官军。
官军大败，关城遂陷。传庭愤，跃马挥刀，大呼，冲入贼
阵，战死，年五十一。后数日，西安亦陷，其妻张氏率三
妾二女并赴井死。已而都城亡，恤典竟不及。